Flere gange kørte en 67-årig mand over i den modsatte vognbane ved Hurupvej i Solbjerg tæt ved Hadsund 29. april 2022. Flere trafikanter måtte undvige og trække mod grøften, inden den 67-årige kørte frontalt ind i en motorcyklist. Motorcyklisten, der blev ramt, blev betydeligt skadet og har efterfølgende fået amputeret venstre underben samt milten på grund af ulykken. Det fremgår af anklageskriftet for sagen, der skal for retten i Aalborg tirsdag. Ifølge anklageskriftet viste en blodprøve, at den tiltalte havde en promille på 3,46, da påkørslen skete. Kørte selv i grøften Den 67-årige bilist valgte at fortsætte kørslen, efter han havde påkørt motorcyklisten. Han er derfor også tiltalt for særlig hensynsløs kørsel og for at undlade at standse efter en påkørsel. Den tiltalte kørte efterfølgende selv i grøften og fik skader, der skulle behandles på sygehuset. Politiet kunne herefter varetægtsfængsle manden. Det fremgår ikke af anklageskriftet, hvordan den 67-årige forholder sig til anklagerne. Udover straf for påkørsel, spirituskørsel og flugtbilisme vil anklageren også gå efter, at den 67-årige får frakendt kørekortet samt får konfiskeret sin bil.
En 67-årig mandlig bilist er tiltalt for at have kørt frontalt ind i en motorcyklist under påvirkning af spiritus.